През 1990 г. клавиристът Александър Зайцев е уволен поради проблеми с наркотиците и алкохола. В групата се връщат Евгений Маргулис и Пьотър Подгорецкий. През 1991 г. издава поредния си албум „Медленная хорошая музыка“. Въпреки убежденията си да не участва в политически акции Макаревич участва в барикадите в Августовския пуч (1991) в подкрепа на Борис Елцин. Същата година басистът Александър Кутиков става продуцент на групата и музикантите вече не са зависими от „Мелодия“. През 1993 г. издават поредния си албум, в който е наблегнато на блус звученето, а в края на годината „Машина времени“ участва в "Голубой огонёк" с нова коледна песен. На 25 юни 1994 г. „Машина времени“ празнува 25-годишнината си с концерт на Червения площад, поканени са „Воскресение“, „Наутилус Помпилиус“, Гарик Сукачов, „Неприкасаемие“ и „Чайф“. На събитието присъстват около 100 000 зрители.